Ouers van Durbanville-skool gewaarsku ná kaping | Netwerk24
Deur Ané van Zyl 25 November 2020 18:12
Die ingang van die Fairmont High School. Foto: Facebook/Fairmont High School
Twee onbekende mans het 'n manlike motorbestuurder na bewering by die kruising van Durbanweg en Eversdalstraat uit sy motor gepluk.
Die slagoffer het glo terugbaklei, waarna hy met 'n mes in die hand gesteek is, het 'n vriend van die slagoffer op Facebook gesê. Dit is onbekend of enigiets gesteel is.
Die slagoffer is volgens sy vriend getraumatiseer, maar hy het die voorval glo nie by die owerhede aangemeld nie. Die polisie het ook nie 'n rekord daarvan nie.
"Die betrokke slagoffer is nie 'n leerling of ouer van die skool nie," het Leon Erasmus, skoolhoof, Woensdag aan Netwerk24 gesê.
Die personeel het plasings op sosiale media oor die voorval gesien en toe besluit om 'n waarskuwing uit te reik omdat die betrokke verkeerslig net om die draai van die skool is.
"Dit is kommerwekkend dat iets so ernstigs in ons gemeenskap en voor ons voordeur kan gebeur," lui die waarskuwing aan ouers, voogde en personeellede.
"Ek wil 'n beroep op elkeen doen om nie hul kind te laat wag vir vervoer by die bushalte in Durbanweg nie, maar dat hulle by die hoofhek wag waar hulle veilig is.
"Ons het gereël met ons veiligheidsmaatskappy dat hulle 'n gewapende reaksievoertuig soggens in die omgewing het as ons kinders afgelaai word, en in die middae wanneer die skooldag klaar is."